**หลักเกณฑ์การส่งบทความตีพิมพ์**

**ในวารสารวิชาการคณะมนุษยศาสตร์และสังคมศาสตร์**

**มหาวิทยาลัยราชภัฏนครราชสีมา**

**เกี่ยวกับวารสาร**

**หลักการและเหตุผล**

วารสารวิชาการ (Academic journal) หมายถึง วารสารที่ตีพิมพ์เป็นระยะอย่างสม่ำเสมอ และจะต้องผ่านการตรวจคุณภาพบทความโดยผู้เชี่ยวชาญในสาขาวิชานั้น ๆ โดยวารสารวิชาการเป็นแหล่งเรียนรู้ สำหรับการนำเสนอผลงานวิจัย งานวิชาการหรือความเห็นทางวิชาการใหม่ ๆ เพื่อรับการตรวจสอบและวิพากษ์ผลงานในกลุ่มผู้รู้หรือผู้เชี่ยวชาญ วารสารวิชาการมีความสำคัญในฐานะที่เป็นสื่อกลางในการเผยแพร่ความรู้ ความคิดเห็นจาการศึกษาค้นคว้า การวิจัย ตลอดจนการเปลี่ยนแปลงทางสังคมในบริบทต่าง ๆ ของวิทยาการที่หลากหลาย เพื่อเป็นข้อมูลในการศึกษา ค้นคว้าวิจัย เผยแพร่ไปยังประชาคมวิชาการ ตลอดจนชุมชนท้องถิ่นที่สามารถนำผลการศึกษาวิจัยไปใช้ประโยชน์ได้อย่างเป็นรูปธรรม

คณะมนุษยศาสตร์และสังคมศาสตร์ มหาวิทยาลัยราชภัฏนครราชสีมา ได้ตระหนักถึงความสำคัญในการเผยแพร่ผลงานวิจัยหรือผลงานทางวิชาการ เพื่อเป็นแหล่งเรียนรู้และค้นคว้าสำหรับคณาจารย์ นักวิจัย บุคลากร นักศึกษาและผู้ที่สนใจทั่วไป จึงได้จัดทำวารสารวิชาการคณะมนุษยศาสตร์และสังคมศาสตร์ มหาวิทยาลัยราชภัฏนครราชสีมาขึ้นในปีงบประมาณ 2563 มีกำหนดออกปีละ 2 ฉบับ โดยฉบับที่ 1 ประจำเดือน มกราคม – มิถุนายน และฉบับที่ 2 ประจำเดือนกรกฎาคม – ธันวาคม   
โดยบทความทุกเรื่องได้รับการประเมินโดยผู้ทรงคุณวุฒิที่มีความ เชี่ยวชาญทางด้านสาขาวิชาต่าง ๆ จากทั้งภายในและภายนอกมหาวิทยาลัยราชภัฏนครราชสีมา

**วัตถุประสงค์**

1. เพื่อเผยแพร่และถ่ายทอดองค์ความรู้และผลงานวิชาการ ด้านมนุษยศาสตร์และสังคมศาสตร์สู่สาธารณชนอย่างเป็นรูปธรรม

2. เพื่อเป็นสื่อกลางแลกเปลี่ยนความรู้และสร้างความร่วมมือทางด้านองค์ความรู้ด้านมนุษยศาสตร์และสังคมศาสตร์ระหว่างมหาวิทยาลัยกับหน่วยงานภายนอก

3. เพื่อพัฒนาและส่งเสริมให้เกิดผลงานทางวิชาการอย่างต่อเนื่องและสามารถนำความรู้ไปประยุกต์ใช้ในการปฏิบัติงานได้จริง อันก่อเกิดประโยชน์แก่สังคมโดยรวม

**หลักเกณฑ์วิธีการปฏิบัติงาน**

เนื่องด้วยวารสารวิชาการคณะมนุษยศาสตร์และสังคมศาสตร์ มหาวิทยาลัยราชภัฏนครราชสีมา เป็นวารสารที่จัดทำขึ้นเพื่อเตรียมความพร้อมเข้าสู่การประเมินคุณภาพวารสารจากทางศูนย์ดัชนีการ อ้างอิงวารสารไทย (TCI Center) จึงมีการดำเนินงานตามเกณฑ์มาตรฐานวารสารวิชาการกลุ่มสาขาวิชามนุษยศาสตร์และสังคมศาสตร์ ดังนี้

1) กองบรรณาธิการของวารสารวิชาการในประเทศต้องมีศาสตราจารย์ หรือ ผู้ทรงคุณวุฒิระดับปริญญาเอกจากภายนอกสถาบันที่จัดพิมพ์วารสารนั้น หรือผู้ทรงคุณวุฒิที่มีผลงาน โดดเด่นอย่างต่อเนื่องเป็นที่ยอมรับในสาขาวิชานั้น ๆ

2) ผู้ประเมินบทความต้องเป็นผู้เชี่ยวชาญในสาขานั้น ทำงานวิจัยและมีบทความ วิจัยอย่างต่อเนื่อง

3) บทความที่ตีพิมพ์ในวารสารวิชาการ ต้องมีบทความที่ผู้เขียนมาจากสถาบันอื่นที่ มิใช่สถาบันที่จัดทำวารสารนั้นไม่น้อยกว่า 10% ของจำนวนบทความทั้งหมด ในอนาคตควรมีการเพิ่มจำนวนบทความประเภทดังกล่าวให้ถึง 25% ของบทความทั้งหมดเพื่อเป็นการพัฒนาคุณภาพวิชาการของประเทศ

4) บทความที่เขียนโดยนักวิชาการในสถาบันที่จัดทำวารสารนั้นต้องมีผู้ประเมินจากสถาบันภายนอกไม่ต่ำกว่ากึ่งหนึ่งของจำนวนผู้ประเมินทั้งหมด

5) กำหนดให้มีการประเมินคุณภาพวารสารทุก ๆ 2 ปี ตามเกณฑ์ที่กำหนดไว้

6) บทความแต่ละบทความต้องมีบทคัดย่อภาษาอังกฤษ ในกรณีที่ตีพิมพ์เป็นภาษาต่างประเทศต้องมีบทคัดย่อเป็นภาษาไทยด้วย

7) วารสารต้องออกตรงตามเวลาอย่างต่อเนื่อง

8) วารสารต้องมีบทวิจารณ์หนังสือ (book review)

9) วารสารควรมีการตีพิมพ์บทความปริทัศน์เป็นครั้งคราว

**การพิจารณาคุณภาพ**

บทความที่ตีพิมพ์ลงวารสารได้ ผ่านการพิจารณาและประเมินคุณภาพโดยผู้ทรงคุณวุฒิ (Peer review) จากภายในและภายนอกมหาวิทยาลัยจำนวน 2 ท่าน/บทความ ซึ่งมีละเอียดดังนี้

1. เป็นบทความในกลุ่มมนุษยศาสตร์และสังคมศาสตร์ที่เกี่ยวกับ สังคมวิทยา มานุษยวิทยา การพัฒนาสังคม   
รัฐประศาสนศาสตร์ กฎหมาย ประวัติศาสตร์ ภาษาและวรรณกรรม ศิลปะการแสดง ดนตรี นาฏศิลป์ ทัศนศิลป์ และศาสตร์อื่น ๆ ที่เกี่ยวข้อง

2. บทความที่ส่งมาต้องไม่เคยเผยแพร่ (ถ้าได้รับการตอบรับที่จะให้ลง) หรือกำลังเสนอตีพิมพ์ในวารสาร รายงานหรือสิ่งพิมพ์อื่นใดมาก่อน

3. ต้นฉบับเขียนเป็นภาษาไทยหรือภาษาอังกฤษก็ได้ ต้องมีบทคัดย่อทั้งภาษาไทยและภาษาอังกฤษ

4. เนื้อหา บทความ หรือข้อคิดเห็นที่พิมพ์ในวารสารเป็นความคิดเห็นของผู้เขียนเท่านั้น กองบรรณาธิการไม่จำเป็นต้องเห็นด้วย

5. ต้นฉบับต้องได้รับการกลั่นกรองจากกองบรรณาธิการและผู้ทรงคุณวุฒิจำนวน 2 ท่านก่อนการตีพิมพ์